Klerksdorp-egpaar in hof vir wapens, ‘gesteelde goedere’Die polisie het onder andere op vier vuurwapens beslag gelê. (Foto: SA Polisie) ŉ Egpaar van Klerksdorp in Noordwes is in hegtenis geneem nadat hulle met vermoedelik gesteelde goedere, etlike ongelisensieerde vuurwapens asook ammunisie betrap is. Willem Hendrik Barnald (45) en sy vrou, Rowen (42), is Woensdag op borgtog van R500 elk vrygelaat nadat hulle ŉ dag tevore in hegtenis geneem is. Kol. Adéle Myburgh, polisiewoordvoerder in Noordwes, het gesê die polisie het ŉ wenk opgevolg dat gesteelde items glo by die egpaar se huis gehou en daar verkoop word. Hulle het ŉ lasbrief bekom en eergister op die huis toegeslaan. Myburgh het gesê bykans 30 geslotekringtelevisiekameras en vier ongelisensieerde vuurwapens – ŉ haelgeweer, twee gewere en ŉ pistool – asook 493 patrone van verskillende kalibers vuurwapens is gevind. “Die egpaar is in hegtenis geneem en die polisie het beslag gelê op al die items,” het Myburgh gesê. Lt.genl. Sello Kwena, polisiehoof in Noordwes, het gesê die polisie sal toesien dat onwettige vuurwapens nie in die verkeerde hande beland nie.